KOMISIJOS REGLAMENTAS (EB) Nr. 1128/2008
2008 m. lapkričio 14 d.
iš dalies keičiantis Tarybos reglamento (EB) Nr. 40/2008 nuostatas dėl laivų, vykdžiusių neteisėtą, nedeklaruojamą ir nereguliuojamą žvejybą Šiaurės Atlante, sąrašo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2008 m. sausio 16 d. Tarybos reglamentą (EB) Nr. 40/2008, nustatantį 2008 metams Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus, taikomas tam tikrų žuvų išteklių ir žuvų išteklių grupių žvejybos galimybes ir susijusias sąlygas (1), ypač į jo XIII priedo 4 punktą,
kadangi:
(1)
Nuo 1981 m. Europos bendrija yra Konvencijos dėl būsimo daugiašalio bendradarbiavimo Šiaurės Rytų Atlanto žvejyboje (2) šalis. Reglamente (EB) Nr. 40/2008 išdėstytos Bendrijos nuostatos, pagal kurias įgyvendinamos kalbamosiomis sąlygomis taikytinos priemonės; minėto reglamento XIII priedo priedėlyje pateikiamas laivų, kurie, kaip patvirtino Žvejybos Šiaurės Rytų Atlante komisija (NEAFC) ir Šiaurės Vakarų Atlanto žvejybos organizacija (NAFO), vykdo neteisėtą, nedeklaruojamą ir nereguliuojamą žvejybą, sąrašas.
(2)
2008 m. liepos mėnesį NEAFC pateikė rekomendaciją iš dalies pakeisti minėtą laivų sąrašą. Turėtų būti užtikrintas rekomendacijos įgyvendinimas Bendrijoje.
(3)
Dėl šios priežasties Reglamentas (EB) Nr. 40/2008 turėtų būti iš dalies atitinkamai pakeistas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 40/2008 XIII priedo priedėlis pakeičiamas šio reglamento priedo tekstu.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. lapkričio 14 d.